Ο **Ρόναλντ Λέσλι «Ρόνι» Ρουκ** (αγγλικά: *Ronald Leslie "Ronnie" Rooke*, 7 Δεκεμβρίου 1911 – 9 Ιουνίου 1985) ήταν Άγγλος διεθνής επαγγελματίας ποδοσφαιριστής που αγωνιζόταν ως κεντρικός επιθετικός. Σε μία σταδιοδρομία που διήρκησε πάνω από τρεις δεκαετίες σημείωσε τουλάχιστον 768 γκολ σε αγώνες πρωταθλήματος, αριθμός που τον κατατάσσει πρώτο σκόρερ όλων των εποχών και συνολικά 934 γκολ σε επίσημους αγώνες (τρίτος σκόρερ στην ποδοσφαιρική ιστορία).

Βιογραφία
---------

Ο Ρουκ γεννήθηκε στο Γκίλντφορντ της κομητείας του  Σάρεϊ και ξεκίνησε την καριέρα του με την τοπική ομάδα Γκίλφορντ Σίτι. Πέρασε μία χρονιά στην Ουόκιν (1932–33) κατά τη διάρκεια του οποίου σημείωσε 29 γκολ στο πρωτάθλημα. Το 1933, εντάχθηκε στην Κρίσταλ Πάλας, που ήταν εκείνη την εποχή στην τρίτη νότια κατηγορία. Έπαιξε κυρίως για τη δεύτερη ομάδα της Πάλας σημειώνοντας 122 γκολ σε 131 αγώνες, συμμετέχοντας μόνο σε 18 αγώνες πρωταθλήματος με την πρώτη ομάδα και σκοράροντας έξι γκολ μεταξύ 1933 και 1936. Στη συνέχεια μετακόμισε στην ομάδα της δεύτερης κατηγορίας Φούλαμ τον Νοέμβριο του 1936. Στον πρώτο του αγώνα με την Γουέστ Χαμ τον επόμενο μήνα, με τρία από τα γκολ στη νίκη με 5–0, ο πρώτος από τους δύο μόνο παίκτες της Φούλαμ που σημείωσαν χατ τρικ στο ντεμπούτο τους. Μάλιστα, σημείωσε τέσσερα χατ τρικ εκείνη τη σεζόν και ήταν πρώτος σκόρερ με 19 γκολ σε 22 αγώνες. Ήταν ο πρώτος σκόρερ του συλλόγου για τρεις συνεχόμενες σεζόν με συνολικά 57 γκολ πρωταθλήματος σε 87 αγώνες. Σκόραρε και τα έξι γκολ στην συντριβή της  Μπέρι με 6–0 στο Κύπελλο Αγγλίας, που εξακολουθεί να αποτελεί ρεκόρ συλλόγου.

Ο Ρουκ υπηρέτησε ως εκπαιδευτής φυσικής προπόνησης στη RAF κατά τη διάρκεια του Δευτέρου Παγκοσμίου Πολέμου. Στην είσοδο του Πολέμου ήταν από τους λίγους ποδοσφαιριστές της ομάδας που παρέμειναν και συμμετείχαν στην πρώτη διοργάνωση του πρωταθλήματος στηρίζοντάς την με 33 γκολ σε 35 αγώνες, ενώ ο σύλλογος έφτασε και στον ημιτελικό του Λιγκ Γουόρ Καπ (*League War Cup*, που πήρε τη θέση του Κυπέλλου Αγγλίας). Στα πρωταθλήματα πολέμου σημείωσε συνολικά 177 γκολ σε 172 αγώνες για τη Φούλαμ, και συνολικά 212 σε 199 αγώνες και κέρδισε ένα κύπελλο πολέμου για την Αγγλία, το 1942 με νίκη επί της Ουαλίας στη μοναδική διεθνή του συμμετοχή. Το 1945, ο Ρουκ είχε συμμετάσχει με την Άρσεναλ σε έναν αγώνα με αντίπαλο την πρωταθλήτρια Σοβιετικής Ένωσης Ντιναμό Μόσχας που περιόδευε. Ο αγώνας έμεινε ως αξιοσημείωτο γεγονός, με πυκνή ομίχλη να καλύπτει τον αγωνιστικό χώρο και η αγγλική ομάδα - με μόλις πέντε πραγματικούς παίκτες της Άρσεναλ και έξι «φιλοξενούμενους», συμπεριλαμβανομένων των Στάνλεϊ Μάθιους και Σταν Μόρτενσεν έχασε τελικά με 3–4. Ο Ρουκ σημείωσε ένα γκολ.

Την επόμενη χρονιά, παρόλο που ήταν 35 ετών, μεταγράφηκε στη Άρσεναλ, αξιοποιώντας έτσι την εξαιρετική φυσική του δύναμη και την ικανότητα χρήσης και των δύο ποδιών και του κεφαλιού του στο σκοράρισμα που τον χαρακτήριζαν κατά τη διάρκεια της καριέρας του.
Όσο εκπληκτική κι αν ήταν η μεταγραφή, ο Ρουκ έκανε άμεσα αισθητή την παρουσία του: σκόραρε το νικητήριο γκολ στο ντεμπούτο του, με αντίπαλο την Τσάρλτον Αθλέτικ στις 14 Δεκεμβρίου 1946, και μέχρι το τέλος της σεζόν είχε ανεβάσει το σύνολο του σε 21 γκολ από 24 αγώνες πρωταθλήματος και βοήθησε το σύλλογο να τερματίζει στη μέση του βαθμολογικού πίνακα. Σκόραρε 33 γκολ πρωταθλήματος το 1947–48, σύνολο που του έδωσε τον τίτλο του κορυφαίου σκόρερ της πρώτης κατηγορίας εκείνης της σεζόν και βοήθησε την Άρσεναλ να κατακτήσει τον έκτο τίτλο στην ιστορία της. Το πιο αξιομνημόνευτο γκολ του ήταν τον Αύγουστο του 1947 με αντίπαλο τη Μάντσεστερ Γιουνάιτεντ σουτάροντας με το αριστερό ανάμεσα σε τρεις παίκτες.  Σημείωσε το 30ό γκολ του σε ηλικία 35 ετών και 166 ημερών, επίδοση που παραμένει ακατάρριπτο ρεκόρ, ενώ παραμένει ο μεγαλύτερος σε ηλικία παίκτης που αναδείχθηκε πρώτος σκόρερ του πρωταθλήματος Αγγλίας έκτοτε. Εκείνη τη σεζόν επιλέχθηκε και ως ο ποδοσφαιριστής της χρονιάς. Παραμένει ο κάτοχος του ρεκόρ της Άρσεναλ για τα περισσότερα γκολ σε μία μεταπολεμική σεζόν. Σημείωσε άλλα 15 τέρματα το 1948–49, συμπεριλαμβανομένου ενός στη νίκη της Άρσεναλ με 4–3 επί της Μάντσεστερ Γιουνάιτεντ. Συνολικά, σημείωσε 70 γκολ σε μόλις 94 αγώνες για την ομάδα του Λονδίνου.

Ο Ρουκ άφησε την Άρσεναλ το καλοκαίρι του 1949, για να επιστρέψει στην πρώην ομάδα του Κρίσταλ Πάλας ως παίκτης-προπονητής. Η πρώτη του σεζόν ως προπονητής ήταν μέτρια επιτυχημένη καθώς η Πάλας τερμάτισε έβδομη στην τρίτη νότια κατηγορία, που όμως ήταν η καλύτερη μεταπολεμικά. Η επόμενη σεζόν ξεκίνησε άσχημα με επτά συνεχόμενες ήττες και τον Νοέμβριο του 1950 μετακόμισε στη Μπέντφορντ Τάουν, έχοντας αυξήσει τις εμφανίσεις και τα συνολικά γκολ του για την Πάλας σε 64 και 32 αντίστοιχα. Αρχικά εμφανίστηκε ως παίκτης για τη Μπέντφορντ, πριν αναλάβει παίκτης-προπονητής τον Φεβρουάριο του 1951, θέση που κράτησε μέχρι τον Δεκέμβριο του 1953. Σε αυτό το χρονικό διάστημα σημείωσε 97 γκολ σε 136 επίσημους αγώνες. Η ομάδα τη σεζόν 1952–53 έφτασε στην τρίτη θέση του πρωταθλήματος. Η παρουσία του αναζωογόνησε το σύλλογο που την εποχή εκείνη πέτυχε σημαντικές νίκες έναντι μεγαλύτερων ομάδων στο Κύπελλο Αγγλίας, όπως επί των Νόριτς Σίτι και Νιούκασλ Γιουνάιτεντ, ενώ το αποκορύφωμα ήταν μια ισοπαλία μπροστά σε 55.000 θεατές με την πρώην ομάδα του Άρσεναλ.

Στη συνέχεια μετακόμισε για να γίνει παίκτης-προπονητής στη Χέιγουορντς Χιθ Τάουν, όπου σε δύο χρόνια σημείωσε 67 γκολ σε 76 αγώνες και στην Άντλεστον μετά, όπου σε ένα χρόνο στα 45 του χρόνια συμμετείχε σε 23 επίσημους αγώνες σημειώνοντας 13 γκολ. Και οι δύο σύλλογοί αγωνιζόταν εκτός του ομοσπονδιακού πρωταθλήματος, προτού επιστρέψει στη Μπέντφορντ το 1959. Αν και στη δεύτερη περίοδό του διορίστηκε μόνο ως προπονητής, έκανε εμφανίσεις στην πρώτη ομάδα όταν ο σύλλογος δεν είχε διαθέσιμους παίκτες. Διοργάνωσε επίσης το 1960 φιλανθρωπικό αγώνα μαζί με γνωστούς ηθοποιούς όπως ο Σον Κόνερι. Απολύθηκε από τη Μπέντφορντ όταν ο σύλλογος έχασε έναν αγώνα Κυπέλλου Αγγλίας με τη Χίτσιν Τάουν το Σεπτέμβριο του 1961.

Κλείνοντας στα 50 του χρόνια την ιδιαίτερα μακρόχρονη ποδοσφαιρική του σταδιοδρομία είχε σημειώσει τουλάχιστον 768 γκολ πρωταθλήματος σε 863 αγώνες (τουλάχιστον 410 από αυτά σε πρωταθλήματα περιφερειών και με δεύτερες ομάδες), ενώ συμπεριλαμβανομένων και των φιλικών το γενικό σύνολο είναι τουλάχιστον 1.029 γκολ. Μετά την αποχώρησή του από το ποδόσφαιρο, ο Ρουκ έγινε αχθοφόρος του αεροδρομίου Χίθροου και απεβίωσε σε ηλικία 73 ετών στο Μπέντφορντ, την πόλη στην οποία έπαιξε για τελευταία φορά το άθλημα επαγγελματικά.

Στατιστικά στοιχεία καριέρας
----------------------------

| Ομάδα | Περίοδος | Επίσημοιαγώνες | Φιλικοίαγώνες | Σύνολο |
| --- | --- | --- | --- | --- |
| αγώνες | γκολ | αγώνες | γκολ | αγώνες | γκολ |
| Στόουκ Ρικριέσιον | 1929—1930 | 24 | 21+ | - | - | 24 | 21+ |
| Γκίλντφορντ Πινκς | 1930—1932 | 34 | 40 | 11 | 9 | 45 | 49 |
| Γκίλντφορντ Σίτι | 1930—1933 | 26 | 29+ | 7 | 8 | 33 | 37+ |
| Ουόκιν ΦΚ | 1932—1933 | 26 | 29 | 1 | 0 | 27 | 29 |
| Κρίσταλ Πάλας  | 1933—1936 , 1949—1950 | 69 | 35 | 22 | 33 | 91 | 68 |
| Κρίσταλ Πάλας (αναπλ) | 1933—1936 | 122 | 134 | - | - | 122 | 134 |
| Φούλαμ ΦΚ | 1936—1946 | 318 | 291 | 15 | 19 | 333 | 310 |
| Φούλαμ ΦΚ (αναπλ) | 1936—1938 | 12 | 16 | - | - | 12 | 16 |
| Μπλάκμπερν Ρόβερς | 1944 | 2 | 2 | - | - | 2 | 2 |
| Τσέλσι ΦΚ | 1945 | 1 | 1 | 1 | 2 | 2 | 3 |
| Άρσεναλ ΦΚ | 1946—1949 | 94 | 70 | 16 | 21 | 110 | 91 |
| Άρσεναλ ΦΚ (αναπλ) | 1948—1949 | 5 | 4 | - | - | 5 | 4 |
| Μπέντφορντ Τάουν | 1951—1954 , 1959—1961 | 167 | 136 | 1 | 1 | 168 | 137 |
| Χέιγουορντς Χιθ Τάουν | 1954—1956 | 76 | 67 | 1 | 4 | 77 | 71 |
| Άντλεστον | 1956—1957 | 23 | 13 | - | - | 23 | 13 |
| Βίκερς | 1957—1959 | 12 | 11 | - | - | 13 | 13 |
| Επίλεκτη Πρωταθλήματος | 1935 | 1 | 1 | - | - | 1 | 1 |
| Εθνική Αγγλίας | 1942 | 1 | 0 | - | - | 1 | 0 |
| Επιλογή στρατού | 1940—1946 | 14 | 27 | - | - | 14 | 27 |
| Σύνολα | 1.029+ | 934+ | 75+ | 97+ | 1.104+ | 1.031+ |

Πηγή: RSSSF (2024)

Τίτλοι και διακρίσεις
---------------------

**Άρσεναλ**

* Πρωτάθλημα Αγγλίας : 1947–48
* FA Charity Shield : 1948

**Μπέντφορντ Τάουν**

* Χαντινγκτονσάιρ Κύπελλο : 1951–52

**Ατομικές διακρίσεις**

* Πρώτος σκόρερ πρώτης κατηγορίας Αγγλίας : 1947–48
* Ποδοσφαιριστής της Χρονιάς στην Αγγλία : 1947–48

Δείτε επίσης
------------

* Κατάλογος ποδοσφαιριστών ανδρών με 500 ή περισσότερα γκολ
* Κατάλογος ποδοσφαιριστών με τα περισσότερα τέρματα πρωταθλήματος

Παραπομπές
----------

1. 1 2  «RSSSF : Prolific Scorers Data». Ανακτήθηκε στις 19 Ιανουαρίου 2024.
2. ↑  «Arsenal, Fulham and England star Ronnie sets benchmark for Woking FC's Gozie Ugwu». Ανακτήθηκε στις 26 Ιανουαρίου 2022.
3. 1 2 3 4  «Prolific Scorers Data - Ronald Rooke - Additional Data». Ανακτήθηκε στις 19 Ιανουαρίου 2024.
4. 1 2 3  «THROWBACK THURSDAY». Αρχειοθετήθηκε από το πρωτότυπο στις 25 Σεπτεμβρίου 2023. Ανακτήθηκε στις 26 Ιανουαρίου 2022.
5. 1 2  «Ronnie Rooke». Αρχειοθετήθηκε από το πρωτότυπο στις 19 Δεκεμβρίου 2021. Ανακτήθηκε στις 26 Ιανουαρίου 2022.
6. ↑  «Fulham and the Second World War: Part I - Season 1939-40». Αρχειοθετήθηκε από το πρωτότυπο στις 9 Φεβρουαρίου 2022. Ανακτήθηκε στις 9 Φεβρουαρίου 2022.
7. ↑  «Famous Fulham Players: No 48 Ronnie Rooke». Ανακτήθηκε στις 25 Ιουλίου 2023.
8. ↑  «England - War-Time/Victory Internationals - Details». Ανακτήθηκε στις 26 Ιανουαρίου 2022.
9. ↑  «The soccer game so foggy nobody could see anything». Αρχειοθετήθηκε από το πρωτότυπο στις 23 Μαρτίου 2022. Ανακτήθηκε στις 11 Ιουλίου 2022.
10. ↑  «Una partita per tornare a vivere». Αρχειοθετήθηκε από το πρωτότυπο στις 25 Σεπτεμβρίου 2023.
11. ↑  Mark Metcalf & Tony Matthews (επιμ.). *The Golden Boot: Football's Top Scorers*. ISBN 978-1445605326.
12. ↑  «Arsenal v Charlton Athletic, 14 December 1946». Ανακτήθηκε στις 27 Ιανουαρίου 2022.
13. ↑  «Whittaker leads Arsenal to sixth title». Αρχειοθετήθηκε από το πρωτότυπο στις 23 Ιανουαρίου 2023. Ανακτήθηκε στις 26 Ιανουαρίου 2022.
14. ↑  «Football League Div 1 & 2 Leading Goalscorers 1947-92». Ανακτήθηκε στις 26 Ιανουαρίου 2022.
15. ↑  «*THE SUNDAY TIMES* : Brian Glanville's five greatest shots of all time». Ανακτήθηκε στις 25 Ιουνίου 2023.
16. ↑  «Cristiano Ronaldo equals a record from 1948». Αρχειοθετήθηκε από το πρωτότυπο στις 31 Μαΐου 2022. Ανακτήθηκε στις 5 Φεβρουαρίου 2022.
17. ↑  «FIFA : Old and gold, a head hat-trick & a delirium Dash». Αρχειοθετήθηκε από το πρωτότυπο στις 14 Μαΐου 2021. Ανακτήθηκε στις 26 Ιανουαρίου 2022.
18. ↑  «Ronnie Rooke Crowned Footballer Of The Season On This Day, 3rd May 1948». Ανακτήθηκε στις 26 Ιανουαρίου 2022.
19. ↑  «Arsenal Centre Forward Ronnie Rooke». Αρχειοθετήθηκε από το πρωτότυπο στις 18 Σεπτεμβρίου 2021. Ανακτήθηκε στις 26 Ιανουαρίου 2022.
20. ↑  «"Arsenal first team line-ups"». Ανακτήθηκε στις 26 Ιανουαρίου 2022.
21. 1 2  «THE INCREDIBLE STORY OF PALACE'S FIRST SENT-OFF MANAGER». Ανακτήθηκε στις 27 Ιανουαρίου 2022.
22. ↑  «Ronnie Rooke». Ανακτήθηκε στις 26 Ιανουαρίου 2022.
23. ↑  «1950/1-Rooke rides to the rescue». Αρχειοθετήθηκε από το πρωτότυπο στις 16 Νοεμβρίου 2022. Ανακτήθηκε στις 27 Ιανουαρίου 2022.
24. ↑  «Looking Back at the Non-League Season of 1952/53». Ανακτήθηκε στις 26 Σεπτεμβρίου 2023.
25. ↑  «BEDFORD TOWN FOOTBALL CLUB : Club History». Αρχειοθετήθηκε από το πρωτότυπο στις 26 Σεπτεμβρίου 2023. Ανακτήθηκε στις 11 Απριλίου 2023.
26. ↑  «1959/60-Rooke returns to mediocrity». Ανακτήθηκε στις 26 Σεπτεμβρίου 2023.
27. ↑  «Bedford best players J-R». Αρχειοθετήθηκε από το πρωτότυπο στις 26 Οκτωβρίου 2020. Ανακτήθηκε στις 26 Ιανουαρίου 2022.
28. ↑  «DATE 24/04/60 Bedford Charity Match - Ronnie Rooke v Show Biz 1960». Ανακτήθηκε στις 26 Ιανουαρίου 2022.
29. ↑  «Managers and Coaches, 1945-82». Αρχειοθετήθηκε από το πρωτότυπο στις 21 Οκτωβρίου 2023. Ανακτήθηκε στις 26 Ιανουαρίου 2022.
30. ↑  «Футболисты забившие больше тысячи голов за карьеру. В лидерах венгр Лайош Тихи». Αρχειοθετήθηκε από το πρωτότυπο στις 12 Απριλίου 2023. Ανακτήθηκε στις 12 Απριλίου 2023.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
 |

 |